Агенцијата за заштита на правото на слободен пристап до информациите од јавен карактер, врз основа на член 109 став 13 од Законот за општата управна постапка (“Службен весник на Република Македонија“ бр. 124/2015), а согласно член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалбата изјавена од Б.К.С. од Битола, поднесена против Решение на Министерството за култура и туризам, по предметот Барање за пристап до информации од јавен карактер, на 10.01.2025 година го донесе следното

**Р Е Ш Е Н И Е**

1.Жалбата изјавена од Б.К.С. од Битола, поднесена против Решението на Министерството за култура и туризам УП1бр.03-666 од 02.12.2024 година, заведена во Агенцијата под бр.08-269 на 23.12.2024 година, по предметот Барање за пристап до информации од јавен карактер, **СЕ УВАЖУВА.**

**2.СЕ ЗАДОЛЖУВА Имателот на информации да му ја достави бараната информација на Барателот на начин и во форма наведени во Барањето,**

**3.Решението на Имателот на информации број УП1 бр.03-666 од 02.12.2024 година СЕ ПОНИШТУВА**.

**4.Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

Б.К.С. од Битола, како што се наведува во Жалбата, на 04.09.2024 година, со препорачана пратка по пошта испратила Барање за пристап до информации од јавен карактер до Министерството за култура и туризам, со кое побарала по пошта да и се достави препис од следните документи:

„Барам да ми бидат дадени соодветни преписи од целокупната документација за сите службени патувања (патни налози, сметко-потврди, сметки,фактури, карти од патувања со соодветен доказ за плаќање на истите и извештаи за службените патувања со сите прилози) за периодот од месец јануари 2022 година заклучно со месец мај 2024 година, што претставува период кога ја обавував функцијата Министер во Министерството за култура на РСМ“.

Имателот на информации на ова Барање не одговорил во законски предвидениот рок, поради што Барателот на информацијата, во законски предвидениот рок, доставил Жалба, заведена во Агенцијата на 04.10.2024 година, под бр. 08-269.

Агенцијата со електронски допис од 04.10.2024 година, заведен број 08-269, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Постапувајќи по барањето на Агенцијата, Имателот на информации на 09.10.2024 година до Агенцијата, по електронски пат, достави одговор, заведен во Агенцијата со број 08-269, во кој се наведува дека по Барањето поднесено од Б.К.С. од Битола, Имателот на информациите донел Решение број УП1 03-666 од 03.10.2024 година. Во прилог е доставено и наведеното Решение со кое Барањето за пристап до информации се одбива, согласно спроведениот тест за штетност од страна на службените лица кои раководат со информации од јавен карактер, поради покренување на управни постапки пред Министерството за внатрешни работи предмет број 44-7027/4 од 06.09.2024 година и Државната комисија за спречување на корупцијата предмет број 40-7874/1 од 29.08.2024 година, а чие давање би имало штетни последици за текот на постапката.

Постапувајќи по предметот, Агенцијата за заштита на правото на слободен пристап до информациите од јавен карактер донесе Решение бр.08-269 од 17.10.2024 година, сокое Жалбата ја уважи, Решението на Имателот на информации бр.03-666 од 03.10.2024 година го поништи и предметот го врати на повторно постапување пред првостепениот орган.

На 21.10.2024 година Барателот на информации до Агенцијата достави Дополнување на жалба, заведено под бр.08-269. Во неа Барателот од Агенцијата бара „Жалбата поднесена на ден 27.09.2024 година да се смета како да е поднесена и против Решение Уп1 бр.03-666 од 03.10.2024 година...со оглед на фактот дека имателот на информација донесе решение по истекот на рокот предвиден во законот...“. Притоа дополнува дека „Во самото решение е наведено...дека имателот...ги поседува информациите, со оглед на фактот дека до Министерството за внатрешни работи и до Државната комисија за спречување на корупција дел од документацијата која ја барам ја доставиле во препис, а не во оригинал и истата е неспорно дека ја поседува имателот на информацијата. Понатаму, по моето барање е делумно одлучено...имателот на информациите кои ги побарав да ми бидат издадени во писмена форма...одлучил само делумно, односно само за патувањата во Лондон, Виена, Саудиска Арабија и Дубаи“.

Поради погоре наведеното, на 24.10.2024 година Агенцијата донесе Решение за изменување и дополнување на Решението бр.08-269 од 17.10.2024 година.

Наместо да постапи согласно укажувањата и напатствијата од второстепениот орган дадени во Решението на Агенцијата бр.08-269 од 17.10.2024 година и Решението за изменување и дополнување на Решение бр. 08-269 од 24.10.2024 година, Имателот на информации донел Решение УП1 бр.03-666 од 02.12.2024 година, со кое одново го одбил пристапот до бараните информации. Во Образложението на Решението, како причини за одбивање на Барањето за пристап до информации наведува дека „Согласно член 26 од Законот за слободен пристап до информации од јавен карактер...имателот на информацијата може во целост или делумно да го одбие барањето, ако утврди дека бараната информација е информација од членот 6 од Законот“.

Согласно член 26 од наведениот Закон „Право на правна заштита во согласност со овој закон има барателот кој поднел барање за пристап до информација согласно член 12 став 1 од овој закон“, односно истиот не се однесува на можност за одбивање на барање за пристап до информации од јавен карактер..

Исто, така, не прецизирајќи според која точка од член 6 став 1 од наведениот Закон е одбиено предметното Барање, Имателот наведува дека „...спроведена е постапка за тест на штетност...службеното лице го одбива наведеното барање поради покренување на управни постапки пред Министерството за внатрешни работи предмет број 44-7027/4 од 06.09.2024 година и Државната комисија за спречување на корупција предмет број 40-7874/1 од 29.08.2024 година, а чие давање би имало штетни последици за текот на постапката. Воедно, со наведените постапки споменатите државни органи стануваат времени иматели на овој вид на информации. Согласно член 3 став 1 алинеја 2 од Законот за слободен пристап до информации од јавен карактер, се одбива барањето...повикувајќи се на ставот 4 (н.з.: членот 3 има само еден став) од истиот член на Законот поради тоа што информацијата е составена за контролна постапка, а чие давање би имало штетни последици за текот на постапката“.

Незадоволен од Образложението на наведеното Решение, Барателот на информации поднесе Жалба до Агенцијата, заведена под бр.08-269 на 23.12.2024 година. Во Жалбата е наведено дека „Обжаленото решение во целост е конфузно, нејасно и си противречи самото на себе, како во однос на причините за неговото донесување, така и во однос на решителните факти...и во двете решенија е наведено дека до органите кои ги побарале списите се доставени во соодветни преписи, а не во оригинали, со тоа што се потврдува дека истите ги поседува имателот на информацијата“.

Агенцијата со електронски допис бр.08-269 од 24.12.2024 година ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации не одговори на дописот на Агенцијата.

Агенцијата за заштита на правото на слободен пристап до информациите од јавен карактер, по разгледување и на втората Жалба од Барателот на информации и на списите кои ги достави Имателот на информации, постапувајќи согласно Законот за слободен пристап до информации од јавен карактер, **Жалбата ја уважи, оспореното Решение број УП1 бр.03-666 од 02.12.2024 година го поништи и го задолжи Имателот на информации, во рок од 15 дена, да му ги достави бараните информации на Барателот на начин и во форма наведени во Барањето и да ја извести Агенцијата за своето постапување,** поради следното**:**

Агенцијата констатира дека Имателот на информации не го спровел Решението на Агенцијата бр.08-269 од 17.10.2024 година и Решението за изменување и дополнување на Решение бр. 08-269 од 24.10.2024 година и при повторното постапување не донел Решение со кое го одбива пристапот до бараните информации во целост, повикувајќи се на исклучок од слободниот пристап до информации, не прецизирајќи за кој исклучок предвиден во член 6 став 1 од Законот станува збор, како и не спроведувајќи го Тестот на штетност наведен во член 6 став 3 од истиот Закон, паушално констатирајќи дека „ќе настанат штетни последици за текот на постапката“.

Согласно член 3 став 1 алинеја 2 од Законот за слободен пристап до информации од јавен карактер, “информација од јавен карактер“ е информација во која било форма што ја создал или со која располага имателот на информацијата согласно со неговите надлежности“, а согласно член 10 став 1 алинеја 1, 20 и 22 од истиот Закон, Имателот е должен да ја информира јавноста со објавување на податоци од негова надлежност, како и за документи кои се однесуваат на актите од надлежноста на имателот на информации. Со давање на бараните податоци нема да настане штета за Имателот на информации. Со давање на бараните информации ќе се обезбеди поголема транспарентност и отчетност на работата на Имателот на информации, за начинот на трошење на јавните пари, пари на граѓаните и ќе се овозможи остварување на јавниот интерес.

Во конкретниот случај, не станува збор за исклучок од слободниот пристап до информации од јавен карактер, бидејќи неспорен е фактот дека Имателот ги создал бараните информации, а наводите дека „...документацијата за службеното патување во Лондон е доставена во Државната комисија за спречување на корупција...соодветните преписи и документацијаљ за службени патувања во Лондон, Виена, Саудиска Арабија и Дубаи се доставени во Министерството за внатрешни работи...“ не ги поткрепува со соодветни докази.

Имателот на информации е должен да постапи согласно одредбите од Законот за слободен пристап до информации од јавен карактер и со соодветно **решение** да му ги достави на Барателот бараните информации со кои располага до моментот на поденесување на Барањето**.**

Согласно погоре наведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за Жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

**Пламенка Бојчева**